Jesu li obavještajci pogriješili u vezi iračkog kemijsko-biološkog arsenala? (9/6/03) - 2003-06-08
"Ljudi koji previše gledaju američke filmove često misle da je svaka obavještajna služba savršena. Međutim, obavještajni posao je više 
Iako je prošlo mjesec dana od prestanka većih borbi u Iraku, američki vojni inspektori još uvijek nisu pronašli nikakve dokaze o ilegalnoj proizvodnji oružja masovnog uništenja. Ukoliko Sjedinjene Države ne pronađu velike količine kemijskog i biološkog oružja, za koje su tvrdile da postoji, vjerodostojnost Amerike će biti stavljena u pitanje. Pred Vijećem sigurnosti Ujedinjenih naroda 5. veljače 2003., američki državni tajnik Colin Powell je izjavio da Irak posjeduje 25 tisuća litara antraksa, 38 tisuća litara botulizam toksina, 500 tona sarina, iperita i drugih nervnih plinova, te 30 tisuća projektila, koji su sposobni nositi kemijsko i biolosko oruzje. No, do danas još ništa nije pronađeno, a jedinica američkih snaga koja je bila zadužena za otkrivanje oružja za masovno uništenje, ovih će dana napustiti Irak. Hans Blix, glavni inspektor Ujedinjenih naroda za oružje, nedavno je izjavio za jedne berlinske novine da je sumnjao da Irak posjeduje oružje za masovno uništenje. Kako tvrdi Hans Blix, “glavno opravdanje za rat s Irakom je bilo postojanje oružja za masovno uništenje. Sada bi moglo ispasti da rat možda i nije bio opravdan”. Robert Scheer, kolumnist dnevnika je čak napisao da se "predsjednik Bush ovim činom kompromitirao." Scheer smatra da moramo postaviti jedno neugodno, ali važno pitanje: je li američki predsjednik namjerno zavarao građane, u nastojanju da započne rat s Irakom? U slučaju da je odgovor na ovo pitanje potvrdan, Scheer smatra taj čin nečuvenom zloporabom vlasti i kaže da to "zaslužuje postupak za opoziv predsjednika." "Ne mislim da je predsjednik namjerno zavarao narod ili ostatak svijeta u vezi Iraka" - smatra Will Marshall, predsjednik Instituta za političke studije u Washingtonu. "Informacije koje je predsjednik Bush primio od obavještajnih službi su pokazivale da Saddam Husein posjeduje kemijsko i biološko oružje. Čak je i bivši predsjednik Bill Clinton, koji je primio iste informacije za vrijeme svog mandata, izjavio kako predsjednik Bush nije kriv ukoliko su informacije bile pogrešne. Postavlja se, dakle, pitanje jesu li te informacije bile točne" - dodaje Will Marshall. Postoji li zaista mogućnost da su predsjedniku Bushu bile dane pogrešne informacije? "Većina ljudi koja gleda američke filmove često ima predodžbu da je svaka obavještajna služba savršena, da posjeduje savršene i čiste informacije. Međutim, obavještajni posao, kojim sam se i ja jednom bavio, je više umjetnost nego znanost" - objašnjava Will Marshall. Ralph Peters, umirovljeni obavještajac američke kopnene vojske, kaže da je Husseinov režim bio vrlo tajanstven, što je američkim obavještajnim službama znatno otežalo prikupljanje informacija. Gospodin Peters i dalje vjeruje da se u Iraku skriva oružje za masovno uništenje: "Što se tiče pitanja je li predsjednik Bush lagao, ja apsolutno vjerujem da to nije istina. Neki elementi Bushove vlade se ponekad zanesu i tad se ne pridržavaju informacija koje posjeduju, ali to ne znači da su lagali narodu. Veliki sam cinik kada se govori o vladi i mislim da bi bilo vrlo glupo da je americka vlada odlučila namjerno lagati o ovome." Ministar obrane, Donald Rumsfeld, je nedavno bio upitan kako to da američki inspektori jos uvijek nisu pronašli oružje za masovno uništenje. On je odgovorio kako ne zna odgovor na to pitanje i da je moguće da su Iračani uništili svoje zalihe. Will Marshall smatra kako bi neuspjeh u potrazi za oružjem za masovno uništenje mogao biti poguban za predsjednika Busha u sljedećim izborima, ali da je jos prerano za reći. "Građani do sada nije izrazili ljutnju zbog neuspjeha u pronalaženju oružja za masovno uništenje. Razlog tome je taj što ljudi razumiju da su Husseinove namjere, a ne oružje - koje je u svakom trenutku mogao upotrijebiti - bile stvarna, dugoročna prijetnja američkim interesima. "Velika je vjerojatnost da George Bush na domaćoj sceni neće osjetiti nikakve političke posljedice u skoroj budućnosti, jer se čini da građani polako i zaboravljaju rat s Irakom" - izjavio je Jonathan Tucker, stručnjak za oružje za masovno uništenje u Institutu za mir u Washingtonu. "Zbog ovog neuspjeha u potrazi za kemijskim i biološkim oružjem, vanjskoj politici Sjedinjenih Drzava možda prijete i dugoročne posljedice. Vrlo je važno napomenuti da ukoliko vlada, obavještajne službe, i državni tajnik Colin Powell ne uspiju dokazati optužbe koje su uputili Iraku, vjerodostojnost Amerike će biti stavljena u pitanje kada bude zagovarala eventualni preventivni rat sa drugim zemljama koje posjeduju takvo oružje. S druge strane, "moramo se prisjetiti da je Saddam Husein imao 12 godina na raspolaganju, tijekom kojih je mogao sakriti nekoliko tisuća spremnika kemijskog i bioloskog oruzja u jednoj velikoj zemlji, veličine Kalifornije" - upozorava pukovnik Peters. On smatra da iako americki inspektori jos nisu nasli dokaze o postojanju ovog oruzja, još uvijek postoji mogućnost da će kemijsko, biološko ili nuklearno oružje biti nađeno. Huseinov rezim je bio vrlo tajanstven i spretan u skrivanju. Iako je velika količina oružja za masovno uništenje možda uništena, vjerujem da ćemo naći dokaze o postojanju programa proizvodnje ovih oružja. Potraga bi mogla potrajati i do sljedeće godine. Iz tog razloga nerazumno je očekivati rezultate u ovako kratkom roku. U međuvremenu, možemo tvrditi da je trenutna situacija u Iraku puno bolja nego za vrijeme Huseinove vlasti, iako oružje za masovno uništenje možda nikada neće biti pronađeno" - objašnjava ovaj bivši vojni obavještajac. Nedavne ankete pokazuju da više od dvije trećine američkog stanovništva vjeruje da je rat u Iraku bio opravdan, čak da oružje za masovno uništenje nikada ne bude ni pronađeno. No, tijekom rata skoro je polovica ispitanika držala da je pronalazak tog oružja od ključne važnosti. Will Marshall iz Instituta za politička istraživanja smatra da je raskrinkavanje Husseinovog karaktera igralo veliku ulogu u mijenjanju javnog mnijenja. "U Iraku za sada nismo našli oružje za masovno uništenje, ali smo zato našli masovne grobnice i druge dokaze strahovlade Saddama Husseina. Ovi dokazi u očima većine Amerikanaca pokazuju opravdanost za rat. Sto se tiče inozemstva, vrlo je važno da američki predsjednici govore istinu ostatku svijeta. Mislim da predsjednik Bush nije nikoga namjerno zavarao, ali ako je pretjerano vjerovao informacijama koje je primio od obavještajnih službi, tada mislim da je ostatku svijeta dužan objašnjenje. Ako predsjednik Bush to ne učini, povjerenje u Ameriku će splasnuti kao i ugled americkog predsjednika." Kada je predsjednik Bush prošle godine objavio svoju doktrinu strategije nacionalne sigurnosti, on je naznačio da će Amerika, bude li potrebno, reagirati preventivno kako bi spriječila tzv. otpadničke zemlje, zemlje koje svojom politikom krše međunarodna pravila, da steknu oružje za masovno uništenje. Promatrači se brinu da ukoliko u Iraku oružje za masovno unistenje ne bude pronađeno, Sjedinjene Drzave u budućnosti neće lako dobiti potporu za svoje akcije sprječavanja širenja nuklearnog, kemijskog i biološkog oružja.